In `n donker hoekie van jou motorhuis sit en wag `n stapel bokse sedert jy drie jaar gelede ingetrek het geduldig dat jy hul onbekende en waarskynlik vergete inhoud uitsorteer.
Jou data mag in dieselfde posisie beland as jy dit nie vroegtydig organiseer en bestuur nie. Dié week kyk ons na 'n alternatiewe opgaarplek vir jou inligting.
In ander IT-nuus word beweer dat Facebook in Suid-Afrika deesdae 1 miljoen minder gebruikers het. Het ons moeg geword vir Facebook? Is jy nog `n ywerige Facebook-gebruiker of het jy al groener weivelde gevind?
NS. Die Safecom drukkertoue word die naweek geskuif en gevolglik sal alle dokumente wat teen môreoggend 06:00 nog nie gedruk is nie, verwyder word.
» Wie is aan die (be)stuur?
» Te veel data? Bêre dit op `n wolk
» Jou dokumente waar jy ookal is
» Memes neem oor
» Maak sosiale media ons meer vyandig?
WIE IS AAN DIE (BE)STUUR?
Dave Platt het per geleentheid gesê "Managing senior programmers is like herding cats." So wie bestuur hierdie groep en ook die res van IT se personeel?
TE VEEL DATA? BêRE DIT OP 'N WOLK
Verlede jaar het ons julle meer vertel van "cloud storage", wat dit behels en wat die opsies is as jy jou inligting erens op `n wolkie wil bêre. (lees die artikels hier) As jy nog nie die groot virtuele stap geneem het nie, het ons vandag meer inligting vir jou - dié keer spesifiek oor Microsoft se Skydrive.
MAAK SOSIALE MEDIA ONS MEER VYANDIG?
Volgens 'n onlangse opname deur VitalSmarts glo vier uit vyf mense dat beleefheid in sosiale media besig is om drasties af te neem. Terselfdertyd is die week aangekondig dat 1 miljoen minder gebruikers aangeteken het op Facebook in Suid-Afrika. Is ons besig om die negatiewe impak van sosiale media te begin sien of raak ons maar net verveeld met Facebook?
LEES MEER OOR VITALSMARTS SE OPNAME
JOU DOKUMENTE WAAR JY OOKAL IS
Het jy geweet jy kan die dokumente wat jy gestoor het op jou netwerkspasie van enige plek in die wêreld bereik? Weg is die dae van dokumente op `n onbetroubare geheuestokkie kopieer as jy oorsee gaan.
Gaan bloot na http://storage.sun.ac.za, teken aan met jou netwerk gebruikersnaam en wagwoord en jy's reg vir aksie.
MEMES NEEM OOR
Eers was dit die dansende baba en deesdae is die Harlem Shake die hele internet vol. Hierdie verspotte, tog verslawende verskynsels word memes genoem en is net so lukraak en vermaaklik as hul lewendige flitsbende-weergawes.